קונסרבטוריון הוך

קונסרבטוריון הוך (בגרמנית: Dr. Hoch’s Konservatorium) היא אקדמיה למוזיקה, שנוסדה בפרנקפורט על מיין ב-22 בספטמבר 1878. הודות לנדיבותו של תושב פרנקפורט, יוזף הוך, שהניח בצוואתו מיליון מרק גרמני בזהב לבית הספר למוזיקה של האוניברסיטה, נוסד בית ספר למוזיקה ואמנויות לכל קבוצות הגיל. הקונסרבטוריון מילא תפקיד חשוב בתולדות המוזיקה בפרנקפורט. מוזיקאים מפורסמים רבים לימדו שם: בשלהי המאה ה-19, כשבסגל המורים הייתה, בין השאר, קלרה שומאן, השיג הקונסרבטוריון מוניטין בינלאומיים. בעשור האחרון של המאה ה-19 היו כרבע מכלל התלמידים מארצות אחרות: 46 מאנגליה ו-23 מארצות הברית.

בשנות ה-20' של המאה ה-20, בהנהלת ברנרד זקלס, הקדים הקונסרבטוריון בהרבה את זמנו: זקלס היה הראשון בעולם להכניס לימודי ג'אז לתוכנית הלימודים במוסד (בניהול מתיאש שייבר) וב-1931 פתח את המחלקה ללימודי יסוד במוזיקה. 

קונסרבטוריון הוך מציע כיום לימודים בתוכנית החינוך המוזיקלי לנוער ולמבוגרים, במחלקה ליסודות המוזיקה ובתוכנית הכנה ללימודים גבוהים בתחום המוזיקה. הקונסרבטוריון כולל גם מחלקות ללימודי בלט, מוזיקה עתיקה ומוזיקה מודרנית. המוסד מציע לימודי תעודה במוזיקה, לימודי הוראה בכל כלי הנגינה, זמרה, תאוריית המוזיקה, הלחנה וביצוע וכן בהוראת יסודות המוזיקה.

הבנק הפדרלי של גרמני כיבד את הקונסרבטוריון בתמונת בניין הקונסרבטוריון המקורי, שנהרס בהפצצה במלחמת העולם השנייה, על הצד האחורי של השטר של 100 מארק גרמני. על צדו הקדמי של אותו שטר מתנוססת דמותה של קלרה שומאן.

סדר הזמנים 

 1857 - 14 ביולי: ד"ר יוזף הוך (1815-74) ממנה את קרן קונסרבטוריון הוך ליורשת הראשית של הונו.
 1874 - ד"ר הוך מת ה-19 בספטמבר.
 1876 - הקרן מוכרת באופן רשמי (16 במרץ).
 1877 - 16 בפברואר: הכרה בוועד המנהל של הקרן על ידי בית משפט השלום של פרנקפורט, יושב ראש ד"ר היינריך מום פון שוורצנשטיין (עד 1890)
 1877 - יוני: יואכים רף נבחר למנהל הראשון של קונסרבטוריון הוך.
 1878- 22 בספטמבר: טקס פתיחה בזאלהוף של פרנקפורט.
 1878 - 20 באוקטובר: יובל 50 להופעתה הראשונה של קלרה שומאן כמבצעת.
 1879 - 10 בפברואר: קונצרט תלמידים פנימי ראשון.
 1879 - יוני: ביקור בפרנקפורט של פרנץ ליסט
 1880 - חילוקי דעות בין ראף ליוליוס שטוקהאוזן, שמתפטר ב-1 בספטמבר.
 1882 - יואכים ראף מת ב-24 ביוני. ממשיכו, ברנרד שולץ, מתמנה ב-11 בנובמבר.
 1883 - 21 בינואר: פרישת חסידיו של ראף, המובילה באפריל לפתיחת קונסרבטוריון ראף.
 1883 - 21 במרץ: ברנרד שולץ מקבל עליו את משרת המנהל.
 1884 - יוליוס שטוקהאוזן מתפטר בשנית (1 באפריל).
 1884 - ספטמבר: פתיחת הסמינר (מנהל: איוואן קנור).
 1886 - פתיחת המכינה: האנס פפיצנר לומד בקונסרבטוריון הוך (במלגה) עד 1890.
 1888 - 29 באפריל: חנוכת בניין הקונסרבטוריון החדש.
 1890 - ד"ר תאודור מטנהיימר מקבל את ראשות מועצת המנהלים. המדינה מעניקה שתי מלגות לימודים. אנגלברט הומפרדינק מתחיל ללמד (1890-97).
 1892 - קלרה שומאן פורשת. קונסרבטוריון הוך מקבל עליו את ההכשרה למלגות של קרן מוצרט.
 1896 - קלרה שומאן מתה ב-20 במאי.
 1901 - היינריך הנאו מתמנה ליושב ראש ההנהלה (עד 1902).
 1904 - אמיל זולצבאך נקרא לכהן כיושב ראש (עד 1923).
 1908 - ברנרד שולץ מתפטר. איוואן קנור מתמנה למנהל. פותח את בית הספר לתזמורת.
 1909 - פאול הינדמית מקבל מלגה ומתקבל כתלמיד של רבנר.
 1916 - איוואן קנור מת ב-22 בינואר. בספטמבר תופס ולדמר פון באוסנרן את מקומו כמנהל.
 1918 - פתיחת סמינר בית הספר לשירה.
 1921 - מתיחות בין ההנהלה למנהל. האינפלציה מאלצת את הקרן לבקש מלגות מן העירייה וממדינת הסה. תוכניות ל"בית ספר גבוה" לפרנקפורט (ליאו קסטנברג).
 1923 - 27 באפריל: ולדמר פון באוסנרן פורש. הרמן שרכן ממיג מועמדות למשרת המנהל. התפטרות של אמיל זולצבאך.
 1924 - ברנהרד זקלס מתמנה למנהל. פתיחת בית הספר לאופרה. ד"ר אוסוואלד פייס מתמנה ליושב ראש הקרן.
 1926 - פתיחת סמינר למורים פרטיים למוזיקה וקונסרבטוריון למאזיני מוזיקה.
 1928 - פתיחת הקורס האקדמי הראשון לג'אז באירופה, בניהולו של מתיאש שייבר. קונצרטים מתקיימים ב"פולקסבילדונגהיים" (הרמן פון שמיידל).
 1931 - קורסים בחינוך מוזיקלי לילדים.
 1933 - פיטורי המנהל ברנרד זקלס וכל המורים היהודים והזרים (10 באפריל).
 1933 - ד"ר האנס רומפף מתמנה ליושב ראש הקרן וברטיל וצלסברגר למנהל.
 1933 - 17 באוקטובר: פתיחת "בית הספר הגבוה למוזיקה ותיאטרון של העיר פרנקפורט על מיין" בלי רשות משרד התרבות. השפעה גדלה של המנהל האמנותי האנס מייסנר.
 1936 - הרמן רויטר מתמנה למנהל.
 1937 - 19 באוקטובר: חוזה בין עיריית פרנקפורט וקרן הקונסרבטוריון ע"ש ד"ר הוך בעניין הקמתו של בית ספר ממלכתי גבוה למוזיקה.
 1938 - אפריל: פתיחת "האוניברסיטה למוזיקה ואמנויות הבמה של פרנקפורט". הקונסרבטוריון מורד לדרגת כיתות מכינה.
 1943 - 4 באוקטובר: בניין הקונסרבטוריון נפגע בהפצצה אווירית. Passavant-Gontard'sche Palais נעשה למשכנו החדש של הקונסרבטוריון. 
 1944 - פברואר: גם Passavant-Gontard'sche Palais. נהרס.
 1947 פתיחה מחודשת של המחלקה למוזיקה כנסייתית באפריל והמחלקה של בית הספר למוזיקה בסתיו.
 1950 - ולתר דוויסון מתמנה למנהל אמנותי של "בית הספר הגבוה".
 1951 - התחדשות ההוראה בקונסרבטוריון הוך בבניין שנבנה על הריסות המבנה באשנהיימר לאנדשטראסה 4.
 1954- מתמנה מועצת מנהלים לבית הספר הגבוה ולקונסרבטוריון.
 1958 - פיליפ מוהלר מתמנה למנהל "בית הספר הגבוה" וקונסרבטוריון הוך המאוחדים.
 1967 - בית משפט השלום של פרנקפורט מבטל את החוזה משנת 1937.
 1971 - תוכניות למיזוג הקונסרבטוריון עם בית הספר למוזיקה נתקלות בהתנגדות. הקונסרבטוריון נעשה לשלב מעבר בין בית הספר למוזיקה ל"בית הספר הגבוה למוזיקה".
 1973 - פיליפ מוהלר מתפטר מתפקידו כמנהל קונסרבטוריון הוך. קלאוס פולק מתמנה למנהל המוסד המאוחד של הקונסרבטוריון ובית הספר למוזיקה. 
 1977 - קלאוס פולק מתפטר. פרופסור האנס דיטר רש, רקטור "בית הספר הגבוה למוזיקה", מתמנה למנהל זמני של הקונסרבטוריון, וב-1978 מחליף אותו אלואיס קוטמאן.
 1979 - פרנק שטהלה מתמנה למנהל. בניהולו משתנה מבנה הקונסרבטוריון והוא חוזר להיות מוסד להכשרת מוזיקאים מקצועיים.
 1986 - מתחילות עבודות שיפוץ ב"פילנתרופין", בית ספר יהודי לשעבר בקצה הצפוני של פרנקפורט. המעבר לפילנתרופין מתבצע בהדרגה: 1986-1989.
 1989 - המעבר לפילנתרופין מושלם. טקסי פתיחה ב-9 בפברואר. חברת מועצת העיר יוטה אבלינג מחליפה את ברנרד מיהם כיושבת ראש של הקרן.
 2002 - קונסרבטוריון הוך מקבל מעמד של אקדמיה למוזיקה.
 2005 - מעבר למרכז החינוכי החדש אוסטנד.
 2007 - פרנק שטהלה פורש וורנר וילדה מתמנה למנהל זמני לשנה אחת.
 2008 - מריו ליפה מתמנה למנהל.

קישורים חיצוניים 

 
 The early reception of Jazz in Germany: Mátyás Seiber and the Jazz Orchester of the Hoch Conservatory in a radio recording from 1931
 The first jazz theory class, ever, wasn't offered in the United States—it was at the Hoch Conservatory in Frankfurt, Germany

גרמניה: בתי ספר למוזיקה
פרנקפורט: תרבות
פרנקפורט: מבנים
פרנקפורט: חינוך